b'\n_START_ARTICLE_\nViktor \xc5\xbdakelj\n_START_SECTION_\n\xc5\xbdivljenje in delo\n_START_PARAGRAPH_\nPo osnovni \xc5\xa1oli in ni\xc5\xbeji gimnaziji v \xc5\xbdireh se je vpisal na ljubljansko u\xc4\x8ditelji\xc5\xa1\xc4\x8de in potem na Pedago\xc5\xa1ko akademijo v Ljubljani, smer matematika in fizika. Diplomiral je leta 1972, leta 1975 \xc5\xa1e na vi\xc5\xa1ji pravni \xc5\xa1oli in leta 1981 na Visoki ekonomsko komercialni \xc5\xa1oli v  Mariboru, kjer je 1986 tudi magistriral s temo Organiziranost samoupravnega dru\xc5\xbebenega planiranja kot pogoj za uresni\xc4\x8devanje strate\xc5\xa1kih ciljev v razmerah socialisti\xc4\x8dnega samoupravljanja. V 1980. letih je bil sodelavec pri vrsti ekonomskih raziskav._NEWLINE_Od leta 1966 do leta 1976 je pou\xc4\x8deval matematiko in fiziko, 1976\xe2\x80\x931978 je bil v upravi tovarne obutve Alpina v \xc5\xbdireh, 1978 je postal predsednik Skup\xc5\xa1\xc4\x8dine ob\xc4\x8dine \xc5\xa0kofja Loka. Politi\xc4\x8dno kariero je nadaljeval na republi\xc5\xa1ki ravni: 1982\xe2\x80\x931986 je bil namestnik predsednika Republi\xc5\xa1kega komiteja za dru\xc5\xbebeno planiranje, 1986\xe2\x80\x931988 je bil svetovalec Predsedstva SRS za dru\xc5\xbebeno-ekonomske odnose, 1988\xe2\x80\x931990 pa podpredsednik za dru\xc5\xbebeno-ekonomske odnose SZDL Slovenije. Bil je tudi v vodstvu ZK SZDL Jugoslavije._NEWLINE_Leta 1990 je izvoljen v Dru\xc5\xbebeno politi\xc4\x8dni zbor Skup\xc5\xa1\xc4\x8dine SRS. Njegova kariera v ve\xc4\x8dstrankarskem sistemu se je za\xc4\x8dela z ustanovitvijo Socialisti\xc4\x8dne stranke Slovenije leta 1990; postal je njen predsednik. Stranka je predlagala Plebiscit o samostojnosti Slovenije. Leta 1994 je bil med ustanovitelji stranke Liberalne demokracije Slovenije (LDS) in njen  podpredsednik. Njegova najvi\xc5\xa1ja politi\xc4\x8dna funkcija je bilo mesto podpredsednika Vlade RS leta 1992. 2002 je kandidiral za \xc5\xbeupana ob\xc4\x8dine \xc5\xbdiri._NEWLINE_Deluje je kot javni intelektualec: dru\xc5\xbebenokriti\xc4\x8dni ekonomski in politi\xc4\x8dni mislec, govornik in publicist, objavljal je v knjigah, zbornikih in revijah (Delo, Dnevnik, Ve\xc4\x8der, Gorenjski glas, \xc5\xbdirovski ob\xc4\x8dasnik, Sodobnost, Teorija in praksa, Na\xc5\xa1i razgledi, Svobodna beseda idr.). Bil je predsednik Pre\xc5\xa1ernovega sklada, \xc5\xa1tevilnih nadzornih svetov in Slovenskega protestantskega dru\xc5\xa1tva Primo\xc5\xbe Trubar._NEWLINE_\xc5\xbdivi z dru\xc5\xbeino v \xc5\xbdireh.'